EU har sendt et brev til Danmark, som handler om den luft, indbyggerne i København indånder hver eneste dag. Men hvis det står til regeringen, må danske borgere ikke vide, hvad EU’s kritik handler om.

Tre afslag på aktindsigt var resultatet, da Politiken bad om at se den åbningsskrivelse, som EU-kommissionen 22. juli sendte til Danmark.

»Væsentlige hensyn til udenrigspolitiske interesser«, »forholdet til fremmede magter« og »at bevare fortroligheden i en verserende administrativ proces, der kan føre til en retssag«, lyder den nærmest enslydende begrundelse på afslag fra Miljøstyrelsen og Miljø- og Fødevareministeriet.